यदि हमारे जैसे पढ़े-लिखे लोग इस तरह की बातों पर विश्वास करने लगे तो लोग क्या कहेंगे? माया से उसका दोस्त यह बात तब पूछता है जब माया उसे बताती है कि उसका मृत पति फिर दुनिया में लौट आया है और माया की बेटी को अपने साथ ले जाना चाहता है। निर्देशक ने इस सीन के जरिये दिखाने की कोशिश की है उसके किरदार भी पढे-लिखे हैं और जरूरी नहीं है कि अनपढ़ लोगों के साथ ही ऐसा होता हो। एक तरह से उसने पढ़े-लिखे लोगों को संतुष्ट करने की कोशिश की है।

आमतौर पर हॉरर फिल्मों में जब भी बुरी आत्मा या दुष्ट आत्मा जिंदा इंसान को सताने लगती है तो पढ़े-लिखे लोगों के पास भी तीन ही रास्ते होते हैं। पहली तो ये कि वे डॉक्टर के पास जाएं और दिमागी हालत की जांच करवाएं कि वास्तव में ऐसा हो रहा है या नहीं?

माया भी ऐसा करती है जब उसे पता चलता है कि उसकी बेटी मोबाइल पर अपने मृत पिता से बात कर रही है। लेकिन जब मृत पति की आत्मा खून करने लगती है, माया को मोबाइल पर फोन करने लगती है, कम्प्यूटर के स्क्रीन पर नजर आने लगती है तो माया दूसरे रास्ते पर चलते हुए पंडित के पास पहुंचती है और तंत्र-मंत्र की मदद लेती है।

डॉक्टर की तरह पंडित भी नाकाम होता है तो माया खुद अपने दम पर उस आत्मा से लड़ने का फैसला लेती है। विक्रम भट्ट की हॉरर फिल्मों में यही सब कुछ हम देखते आए हैं और सुपर्ण वर्मा की ‘आत्मा’ भी उसी लीक पर चलती है।

थोड़ा बहुत बदलाव सुपर्ण ने ये किया है कि यहां आत्मा या भूत आइने में नजर आता है, जबकि ज्यादातर फिल्मों में बताया जाता है कि आत्मा आइने में नजर नहीं आती है। ये बात इतनी बार बताई जा चुकी है कि लोग इसे सच मानने लगे हैं।

सुपर्ण की ‘आत्मा’ मे सिर्फ डरावने दृश्य ही नहीं हैं बल्कि मां-बेटी की इमोशनल स्टोरी भी है। हॉरर में इमोशनल के घोल से थोड़ा बदलाव फिल्म में महसूस होता है। कहानी का प्लाट बुरा नहीं है, लेकिन स्क्रीनप्ले इस तरह लिखा गया है कि 95 मिनट की फिल्म में भी बोरियत होने लगती है।

हर मर्डर की जांच एक ही पुलिस वाला करता है। बजाय अपना काम करने के वह बुदबुदाता रहता है कि कुछ बुरा है। टीचर की मौत वाला सीन डरावना है, लेकिन अपनी सहूलियत के हिसाब से दिखाया गया है। पूरी स्कूल में अकेली टीचर देर रात काम करती है। इसी तरह बिपाशा को ऑफिस में अकेली दिखाया गया है ताकि डर पैदा किया जा सके।

कुछ डरावने सीन अच्छे बनाए गए हैं, दरवाजों की चरमराहट या भूतहा हवेली का उपयोग नहीं किया है, लेकिन केवल इसी से बात नहीं बनती। स्क्रीनप्ले बेहद सपाट है और उसमें से थ्रिल गायब है जो एक हॉरर मूवी में जरूरी होता है। फिर भी सुपर्ण की तारीफ इसलिए की जा सकती है कि उन्होंने घिसी-पिटी हॉरर मूवी से कुछ अलग करने की कोशिश की है।

बिपाशा बसु के अभिनय में वैरायटी नजर नहीं आती। पूरी फिल्म में एक जैसा एक्सप्रेशन लिए वे घूमती रहती हैं। नवाजुद्दीन को ज्यादा स्कोप नहीं मिला और कई दृश्यों में वे असहज भी लगे, लेकिन तलाक वाले सीन एक ही सीन में शानदार अभिनय कर उन्होंने दर्शकों के दिमाग में बैठा दिया कि किस तरह का उनका किरदार है। बाल कलाकार डॉएल धवन का अभिनय उम्दा है। मोहन कपूर हर हॉरर मूवी में एक सा किरदार निभाते हुए नजर आते हैं।

कुल मिलाकर इस आत्मा में रहस्य और रोमांच की कमी है।

बैनर :
वाइड फ्रेम पिक्चर्स

निर्माता :
कुमार मंगत पाठक, अभिषेक पाठक

निर्देशक :
सुपर्ण वर्मा

संगीत :
संगीत हल्दीपुर, सिद्धार्थ हल्दीपुर

कलाकार :
बिपाशा बसु, नवाजुद्दीन शेख, डॉएल धवन

सेंसर सर्टिफिकेट : ए * 1 घंटा 35 मिनट


बेकार, 2-औसत, 2.5-टाइमपास, 3-अच्छी, 4-बहुत अच्छी, 5-अद्भुत